ΓΡΑΠΤΗ ΕΡΩΤΗΣΗ E-0499/01

υποβολή: Markus Ferber (PPE-DE) προς την Επιτροπή

(22 Φεβρουαρίου 2001)

Θέμα: Συνεργασία μεταξύ της Ευρωπαϊκής Επιτροπής και του Κομμουνιστικού Κόμματος της Βοημίας και της Μοραβίας (KPCM)

Σε αντίθεση με άλλα κομμουνιστικά κόμματα στην Ανατολική Ευρώπη, το Κομμουνιστικό Κόμμα της Βοημίας και Μοραβίας (KPCM) δεν κράτησε μόνο το όνομά του, αλλά σε αντίθεση με αυτά δεν άλλαξε την πολιτική του και δεν απεμπόλησε το παρελθόν του ως δικτατορικό κόμμα. Για το λόγο αυτό ο Πρόεδρος της Τσεχίας, η κυβέρνηση της χώρας αυτής, η δημοκρατική αντιπολίτευση στην Πράγα καθώς και το διπλωματικό σώμα αποφεύγουν όλες τις επίσημες επαφές με το KPCM.

Αληθεύει, ότι η Ευρωπαϊκή Επιτροπή διατηρεί επαφές με το KPCM και ότι εκπρόσωποι της αντιπροσωπείας της, παρακολούθησαν τον Μάιο του 2000 το συνέδριο του κόμματος και ότι μετέβησαν, το Δεκέμβριο του 2000, στην έδρα του KPCM; Αυτές οι συναντήσεις οι οποίες έγιναν γνωστές από τον Τύπο, δημιούργησαν σημαντική πολιτική δυσαρέσκεια στην Τσεχία. Σύμφωνα με τον Τύπο, ο αναπληρωτής επικεφαλής της αντιπροσωπείας, σύμβουλος πρεσβείας, κ. Dreyer, δήλωσε ότι απεκαλύφθησαν πολλά κοινά σημεία.

Οι πρωτοβουλίες αυτές της αντιπροσωπείας της Επιτροπής στην Πράγα πραγματοποιήθηκαν με τη σύμφωνη γνώμη του Επιτρόπου της Γενικής Διεθύνσεώς του; Εάν ναι, ποιος έδωσε τις σχετικές εντολές στην αντιπροσωπεία; Οι Επίτροποι προτίθενται να συμμετάσχουν σε παρόμοιες συνεδριάσεις στο μέλλον; Εάν όχι, σε τι ενέργειες προέβη η Επιτροπή για να επαναφέρει στη τάξη την αντιπροσωπεία της; Ποια μέτρα προτίθεται να λάβει η Επιτροπή ώστε να άρει την λανθασμένη εντύπωση που μεταδόθηκε στην κοινή γνώμη της Τσεχίας για νομιμοποίηση του κομμουνιστικού κόμματος;

Με ποια άλλα εξτρεμιστικά κόμματα βρίσκεται σε επαφή η Επιτροπή;

Είναι ήδη διαθέσιμα τα αποτελέσματα του ελέγχου της αντιπροσωπείας στην Πράγα; Υπάρχουν πόροι οι οποίοι δαπανήθηκαν για άλλο σκοπό ή έχουν απωλεσθεί;

Απάντηση του κ. Verheugen εξ ονόματος της Επιτροπής

(4 Μαΐου 2001)

Η Επιτροπή και η αντιπροσωπεία της στην Πράγα διατηρούν επαφές με όλα τα κόμματα που αντιπροσωπεύονται στο Τσεχικό Κοινοβούλιο εφόσον οι επαφές αυτές είναι αποδοτικές, ιδίως για τη διασφάλιση της ευρύτερης δυνατής συναίνεσης επί θεμάτων που συνδέονται με την προσχώρηση στην Ευρωπαϊκή Ένωση.

Η Επιτροπή είναι σε θέση να επιβεβαιώσει ότι στο πλαίσιο αυτό η αντιπροσωπεία της, καθώς και ορισμένες άλλες Πρεσβείες κρατών μελών, αποδέχθηκαν πρόσκληση να παρακολουθήσουν το συνέδριο του Κομμουνιστικού Κόμματος της Βοημίας και της Μοραβίας (KSCM), την Άνοιξη του 2000. Παρόμοιες δραστηριότητες εντάσσονται στη διαδικασία διατήρησης επαφών με τα μέρη που αντιπροσωπεύονται στο Τσεχικό Κοινοβούλιο και δεν είναι αποτέλεσμα προσωπικών εντολών του Επιτρόπου ή της Γενικής Διεύθυνσης.

Όσον αφορά τη δεύτερη ερώτηση, οι εσωτερικοί έλεγχοι που διενεργεί η Επιτροπή είναι απόρρητοι. Ως εκ τούτου, η Επιτροπή δεν δύναται να παράσχει στο Αξιότιμο Μέλος τις ζητούμενες πληροφορίες για τον έλεγχο όσον αφορά την αντιπροσωπεία της Πράγας. Ωστόσο, στο πλαίσιο της διαδικασίας απαλλαγής του 1999, και κατόπιν αιτήματος του προέδρου της επιτροπής ελέγχου του προϋπολογισμού, συνοπτική περίληψη των αποτελεσμάτων της έκθεσης εσωτερικού ελέγχου απεστάλη στον πρόεδρο και στον εισηγητή για την απαλλαγή του 1999, σε εμπιστευτική βάση, σύμφωνα με τους κανόνες της συμφωνίας πλαισίου (παράρτημα ΙΙΙ) μεταξύ του Κοινοβουλίου και της Επιτροπής.